మూడింటా టాప్‌-10
- రోహిత్‌ శర్మ మరో ఘనత ఐసీసీ టెస్టు ర్యాంకింగ్స్‌
దుబాయ్‌ : భారత స్టార్‌ ఓపెనర్‌ రోహిత్‌ శర్మ మరో ఘనత దక్కించుకు న్నాడు. దక్షిణాఫ్రికాతో ఫ్రీడం టెస్టు సిరీస్‌ను వరల్డ్‌ నం. 44 బ్యాట్స్‌మన్‌గా మొదలెట్టిన రోహిత్‌ శర్మ.. సిరీస్‌ను వరల్డ్‌ నం.10 ర్యాంక్‌తో ముగించాడు. వన్డే, టీ20 ర్యాంకింగ్స్‌లో ఇప్పటికే టాప్‌-10లో కొనసాగుతున్న రోహిత్‌ శర్మ తాజాగా టెస్టుల్లోనూ టాప్‌-10లోకి ప్రవేశించాడు. మూడు ఫార్మాట్లలో (వన్డే, టీ20, టెస్టు) టాప్‌-10 ర్యాంక్‌ సాధించిన మూడో భారత ఆటగాడిగా రోహిత్‌ శర్మ నిలిచాడు. కెప్టెన్‌, సూపర్‌ స్టార్‌ విరాట్‌ కోహ్లి ఇప్పటికే మూడు ఫార్మాట్లలో టాప్‌-10లో ఉన్నాడు. మాజీ ఓపెనర్‌ గౌతం గంభీర్‌ సైతం గతంలో మూడు ఫార్మాట్లలో టాప్‌-10 ర్యాంక్‌ సాధించాడు. దక్షిణాఫ్రికాపై ఓ డబుల్‌ సెంచరీ, రెండు శతకాలు సహా రోహిత్‌ శర్మ 529 పరుగులు చేశాడు. రాంచీ టెస్టుకు ముందు 22వ స్థానంలో నిలిచిన రోహిత్‌ శర్మ తాజా ర్యాంకింగ్స్‌లో కెరీర్‌ బెస్ట్‌ పదో స్థానానికి చేరుకున్నాడు. మూడో టెస్టులో 116 పరుగుల శతకం బాదిన అజింక్య రహానె నం.5 ర్యాంక్‌కు వచ్చాడు. మరో ఓపెనర్‌ మయాంక్‌ అగర్వాల్‌ 18వ స్థానంలో ఉన్నాడు. విరాట్‌ కోహ్లి నం.2, చతేశ్వర్‌ పుజార నం.4 స్థానాల్లో కొనసాగుతున్నారు. ఆస్ట్రేలియా బ్యాట్స్‌మన్‌ స్టీవ్‌ స్మిత్‌ అగ్రస్థానంలో కొనసాగుతున్నాడు. ఐదుగురు భారత బ్యాట్స్‌మన్‌ టాప్‌-20లో కొనసాగుతుం డటం విశేషం. జట్టు ర్యాంకింగ్స్‌లో టీమ్‌ ఇండియా వరల్డ్‌ నం.1గా కొనసాగుతోంది.
మీ స్నేహితులకు రికమెండ్ చెయ్యండి